b"\n_START_ARTICLE_\nOccidentali's Karma\n_START_SECTION_\nSan Remo-festivalen 2017\n_START_PARAGRAPH_\n11. desember 2016 bekreftet den italienske kringkasteren Rai at Gabbani var en av artistene som skulle delta i klassen for etablerte artister i San Remo-festivalen 2017. Konkurransen ble etablert i 1951 og er Italias st\xc3\xb8rste og lengstlevende musikkonkurranse. Den er ogs\xc3\xa5 inspirasjonskilden til Eurovision Song Contest som startet fem \xc3\xa5r senere._NEWLINE_Konkurransen ble arrangert i februar, og Gabbani og \xc2\xabOccidentali's Karma\xc2\xbb avanserte til finalen l\xc3\xb8rdag 11. februar. I finalen slo han de to andre finalistene, Fiorella Mannoia og Ermal Meta, og vant dermed konkurransen.\n_START_SECTION_\nEurovision Song Contest 2017\n_START_PARAGRAPH_\nP\xc3\xa5 pressekonferansen etter seieren i San Remo-festivalen bekreftet Rai, EBU og Gabbani selv at han skal representere Italia i Eurovision Song Contest i Kiev i mai 2017. Siden Italia er en av de fem st\xc3\xb8rste \xc3\xb8konomiske bidragsyterne i Eurovision, er landet automatisk kvalifisert til finalen l\xc3\xb8rdag 13. mai. \xc2\xabOccidentali's Karma\xc2\xbb ble dermed ett av de 26 bidragene i finalen._NEWLINE_Mens originalversjonen varer 3 minutter og 37 sekunder, krever Eurovision-reglene at et bidrag maksimalt kan v\xc3\xa6re 3 minutter langt. Sangen ble derfor redigert og kortet ned for \xc3\xa5 kunne delta i konkurransen, og den offisielle Eurovision-versjonen ble offentliggjort 17. mars 2017. I et tv-program p\xc3\xa5 italienske Rai 1 bekreftet ogs\xc3\xa5 Gabbani at han kom til \xc3\xa5 framf\xc3\xb8re sangen p\xc3\xa5 italiensk._NEWLINE_I forkant av konkurransen pekte den italienske sangen seg ut som en klar favoritt, og sangen toppet de fleste fan-avstemninger og veddem\xc3\xa5lslister. Musikkvideoen passerte ogs\xc3\xa5 over 100 millioner visninger p\xc3\xa5 YouTube 24. april 2017, som den f\xc3\xb8rste Eurovision-sangen noen gang. _NEWLINE_Tross favorittstempelet endte bidraget p\xc3\xa5 en sjetteplass i finalen.\n_START_SECTION_\nOm sangen\n_START_PARAGRAPH_\n\xc2\xabOccidentali's Karma\xc2\xbb er en lystig elektropopl\xc3\xa5t, og teksten gj\xc3\xb8r narr av vestlig livsstil. If\xc3\xb8lge Gabbani selv er sangen et sarkastisk spark til vestlige som tror de kan velge og vrake i \xc3\xb8stens religioner og kulturer og vestliggj\xc3\xb8re dem. Sangen trekker fram \xc3\x98stens ideer som Buddha og Nirvana, i tillegg til menneskets evolusjon fra apene. Ideen til teksten fikk Gabbani etter \xc3\xa5 ha lest Desmond Morris' bok Den nakne ape: en zoologisk studie av mennesket som dyreart. _NEWLINE_Sangtittelen er heller ikke korrekt italiensk, siden den bruker saksisk genitiv med apostrof. P\xc3\xa5 mer korrekt italiensk ville tittelen ha v\xc3\xa6rt Il karma degli occidentali (norsk: karmaen til de vestlige). Det grammatikalske bruddet er bevisst, og ment som en kritikk mot anglifiseringen av det italienske spr\xc3\xa5ket \xe2\x80\x93\xc2\xa0en trend som ogs\xc3\xa5 er til stede i norsk spr\xc3\xa5k._NEWLINE_Sangen ble lansert for digital nedlasting 10. februar 2017."